Miet l-Eks President ta' Kuba Fidel Castro fl-età ta' disgħin sena. Deskritt bħala mexxej rivoluzzjonarju u ta' kariżma Castro mexxa lill-pajjiżu għal kważi ħamsin sena sħaħ sakemm għadda t-tmun lil ħuh Raul fl-elfejn u tmienja. L-istorja politika ta' Fidel Castro rat il-bidu tagħha lura fl-elf disa' mija disgħa u ħamsin meta mexxa rivoluzzjoni kontra l-Gvern ta' Raul Batista. Huwa kien komunist tal-Punent u jibqa' mfakkar għal mod kif qatt ma ddejjaq jeħodha kontra qawwiet kbar fid-dinja partikolarment l-Istati Uniti. L-għedewwa tiegħu b'mod prinċipali l-kapitalisti għamlu minn kollox biex iwaqqfuh mit-tmexxija ta' Kuba tant li matul il-karriera politika tiegħu huwa salva madwar sitt mitt attent ta' qtil. Huwa jibqa' l-mexxej li bl-azzjonijiet tiegħu kontra l-Amerikani seta' kkaġuna l-bidu ta' gwerra nukleari bejn ir-Russi u l-Amerikani fl-elf disa' mija tnejn u sittin. Fidel Castro jibqa' personaġġ li bħal ħafna oħrajn ta' qablu kellu min iħobbu u min jobogħdu. Għal dawk li jemmnu fix-xellug, kien statista li ġġieled għall-batut u livell aħjar ta' housing u distribuzzjoni tal-ġid waqt li għall-kapitalisti kien oppressur tal-libertà f'pajjiżu. Ma setax jonqos li mexxejja minn madwar id-dinja jireaġixxu għall-mewt tiegħu. Il-President Russu, Vladimir Putin qal li Castro kien "simbolu ta' era u l-istorja moderna tad-dinja. Iddeskrivieh bħala "bniedem għaref u b'saħħtu" li "ispira lill-pajjiżi u lin-nies." Il-President tal-Ekwador, Rafael Correa, kiteb fuq twitter: "Kien kbir. Miet Fidel." Imran Kan, politiku Pakistani prominenti u eks atleta kiteb li d-dinja "tilfet mexxej ikoniku u rivoluzzjonarju. Fidel Castro salva lill-pajjiżu mill-imperjaliżmu."